Diit 144
Tɛ̈th lɔaac kɛ kui̱ ga̱ŋ kä Kuoth
(Dit Dee-bid)
1
Puɔ̱th akɛ Kuoth Nhial
in la gääŋdä,
mëë ci ɣä ŋi̱eec kɛ ko̱r,
kä ci ɣä nyuɔ̱ɔ̱th kɛ tër köör.
2
Jɛn ɛ gääŋdä kä ɛ käändä,
ɛ ko̱tdä kä ɛ luääkdä,
kä ɛ jɛn min la lɛ̱̈nyä rɔ thi̱n,
kä ɛ jɛn ɛ nëë läth
döör pinydä.
3
Kä raan ɛŋu lö Kuoth Nhial
mɔ tiitdi mɔ,
ɛn gat ran ɛ diɛɛri
kɛ kui̱dɛ mɔ?
4
Kɛn ce̱tkɛ kɛ duäŋ thuɔk,
kä ce̱t tëkdiɛn nikɛ ti̱eep.
5
Lɛp thiekni nhial lö Kuoth Nhial
kä bër piny,
thiap pääm kɛ ɣöö bikɛ
kɛɛŋ kɛ tol.
6
Jäkni yiel nhial mi bi ji̱ tɛ̈ru
riaw kä piny,
kä yuri kui̱n kui̱ndu
biɛ jocnikɛ.
7
Ku tetdu riny ni nhial,
kä bër kän ɣä kä luäk ɣä
rɛy pi̱i̱ni ti ŋuan ti̱ti̱,
bër kän ɣä te̱tni ji̱ tɛ̈r,
8
tin latkɛ ni ka̱a̱cni,
nɛy tin /ka̱n thuɔ̱k met lat.
9
Ɣän bä ji̱ ki̱et dit mi pay cak
lö Kuoth,
bä ji̱ ki̱et diit kɛ thom,
10
ji̱n ram in käm kua̱r juc nath,
ji̱n ram ëë kään ja̱ŋdɛ
ni Dee-bid.
11
Kän ɣä kä luäk ɣä tetni juri,
tin la latkɛ ni ka̱a̱cni,
nɛy tin /ka̱n thuɔ̱k met lat.
12
Ku gaatkɔ jakä pith kɛ buɔ̱m
ni gaatädiɛn,
kä ɛ nyieekɔ ce̱tnikɛ thieer
ti la̱tkɛ dhɔr kua̱r.
13
Kä ɛ duël tɔ̱wnikɔ thiäŋ,
kɛ kuay bɛɛl diaal ti gööl,
kä ɛ detkɔ rëpkɛ rɔ kɛ bathdɔɔri
ti bathdɔɔri da̱ŋ wäl
rɛy ka̱a̱knikɔ,
14
kä ɛ ɣɔ̱ɔ̱kɔ diëthkɛ
rɔ̱ ɛ ŋuan.
Kä a jɛ thil kal mi ba lɛ to̱l,
kä a jɛ thil nɛy
ti naŋkɛ pɛɛcä,
kä a jɛ thil wiee
rɛy duɔ̱pnikɔ.
15
Tɛ̈th lɔaac akɛ nɛy tin bi
puɔ̱ɔ̱th ti̱ti̱ jek,
kä tɛ̈th lɔaac akɛ nɛy tin
Kuothdiɛn Kuoth Nhial.
